Lufthansa trid tkeċċi 22,000 impjegat – nofshom fil-Ġermanja
Ġunju 11, 2020 Il-linja tal-ajru Ġermaniża Lufthansa qalet li se tagħti s-sensja lil 22,000 impjegat hekk kif qed tipprova tkampa man-nuqqas qawwi ta' ivjaġġar bl-arju riżultat tal-pandemija tal-Covid-19. Il-linja tal-ajru qed tbassar irkupru kajman fejn tidħol id-domanda għall-ivjaġġar u mistenni jkollha mal-100 ajruplan inqas wara l-kriżi. Lufthansa qalet li nofs l-impjiegi li se tnaqqas se jkunu fil-Ġermanja u qed titama li tasal għal ftehim mal-unions sat-22 ta' Ġunju. Il-linja tal-ajru Ġermaniża timpjega aktar minn 135,000 ruħ madwar id-dinja, nofshom fil-Ġermanja. Id-direttur tax-xogħol tal-Lufthansa Michael Niggemann qal li mingħajr tnaqqis sinjifikanti fl-ispejjeż tal-impjegati waqt il-kriżi, il-kumpanija se titlef l-opportunità li terġa' tqum fuq saqajha mill-kriżi. Ix-xahar li għadda, Lufthansa iffirmat ftehim b'valur ta' €9 biljuni mal-Gvern Ġermaniż li kellu jgħinnha milli tfalli. Il-Gvern Ġermaniż se jieħu 20% tal-kumpanija li hu beħsiebu jbiegħ sa tmiem l-2023. Iżda l-ftehim għad irid jiġi approvat mix-shareholders tal-kumpanija u mill-Kummissjoni Ewropea. Il-Lufthansa għalqet il-linja tal-ajru low-cost tagħha, Germanwings, f'April. Kumpaniji oħra tal-ajru ukoll għaddejjin minn mumenti diffiċli u ħabbru li se jagħtu s-sensji fosthom: British Airways qed tipproponi li twaqqaf l-impjieg ta' 12,000 mill-45,000 ħaddiem tagħha, Ryanair mistennija tagħti s-sensja lil 3,000 impjegat li jammontaw għal 15% tal-impjegati tagħha, EasyJet qalet li se tnaqqas mal-4,500 impjieg li jiġu mat-30% tal-impjegati u Virgin Atlantic li timpjega mal-10,000 ruħ qalet li se tnaqqas 3,000 impjieg.